**Perttu Lauri Nousiainen** (s. 20. joulukuuta 1978) on suomalainen yrittäjä, keskustalainen poliitikko, Nuorisosäätiön hallituksen entinen puheenjohtaja ja Kuopion kaupunginvaltuuston entinen puheenjohtaja.

Poliittinen ura
---------------

Nousiainen oli Suomen Keskustanuorten puheenjohtaja 2003–2005. Hän kuului Kuopion kaupunginvaltuustoon vuodesta 2001, ja toimi sen puheenjohtajana vuosina 2003–2004. Hän oli myös Kuopion kaupunginhallituksen puheenjohtajana vuosina 2005–2007. Eduskuntavaaleissa 2003 hän sai Pohjois-Savon vaalipiirissä 2883 ääntä eikä tullut valituksi. Vuoden 2007 eduskuntavaaleissa hän sai enää 1200 ääntä eikä tullut valituksi.

Nousiainen on toiminut myös keskustalaisen Maaseudun Kukkasrahasto Säätiön asiamiehenä. Lisäksi hän on ollut Maaseudun Raittius- ja Sivistystyö -yhdistyksen puheenjohtajana ja Nuorisotyön tuki -yhdistyksen puheenjohtajana.

Nuorisosäätiö
-------------

Nousiainen nimettiin keskustalaisen Nuorisosäätiön hallitukseen 2010, ja vuonna 2013 hänestä tuli sen puheenjohtaja. Hänet erotettiin vuonna 2018. Nuorisosäätiön epäillään tehneen useita säätiölle epäedullisia liiketoimia vuodesta 2015. Lahdessa säätiö teki Mika Wileniuksen omistaman Salpausselän rakentajat -yrityksen kanssa järjestelyn, jossa säätiö sitoutui vuokralle rakennusyhtiön juuri ostamalle tontille sadaksi vuodeksi, rakennusyhtiö myi tontin edelleen sijoittajalle seitsemän miljoonan euron voitolla ja säätiö teki 37 miljoonan euron sopimuksen rakennusyhtiön kanssa kerrostalon rakentamisesta tontille. Vastaavia järjestelyjä säätiöllä oli myös Espoossa ja Seinäjoella. Säätiöllä oli liiketoimintaa myös Virossa. Nousiainen on yksi pääepäillyistä Nuorisosäätiöön liittyvässä talousrikosvyyhdessä. Hänet tuomittiin kesäkuussa 2021 Helsingin käräjäoikeudessa poissaolevana maksamaan kahdeksan miljoonan euron vahingonkorvaukset.

Nousiaista vastaan nostettiin marraskuussa 2021 syytteitä lahjuksen ottamisesta, törkeästä kavalluksesta ja törkeästä väärennöksestä. Hänen olinpaikkansa ei tuolloin ollut viranomaisten tiedossa.

Liikemiehenä
------------

Vuonna 2012 Nousiaisen Greenport-yhtiö osti Runnin kylpylän kiinteistön Iisalmessa keskustalaiselta Lomayhtymältä 300 000 eurolla. Kylpylä teki vuodessa 900 000 euroa tappiota ja siinä aloitettiin 1,5 miljoonan euron remontti, jonka toteutti Salpausselän rakentajat. Vuonna 2015 kylpylä myytiin eurolla ja ostaja maksoi osan aiempien omistajien yritysten veloista. Rakennusliikkeestä tuli Nuorisosäätiön luottorakentaja.

Nousiainen oli Lahden Pelicans oy:n hallituksessa 2016–2018.

Katoaminen ja paluu Suomeen
---------------------------

Nousiaisen tiedetään asuneen syksystä 2019 alkaen useita kuukausia Tallinnan Piritassa Pirita Marina Hotel & Spa -hotellissa, jonka viereiselle tontille Nuorisosäätiön oli aiemmin ollut tarkoitus rakentaa kerrostaloja. Poistuttuaan hotellista 3. maaliskuuta 2020 Nousiainen oli kadoksissa. Joidenkin huhujen mukaan hän olisi hukkunut Tallinnan edustalla, toisten mukaan hän olisi ollut ulkomailla koska joutuisi pakoilemaan ainakin vuoteen 2028, jolloin epäillyt talousrikokset vanhenevat. Marraskuussa 2021 Nousiaisen katoamista tuloksetta selvittäneet *Helsingin Sanomien* toimittajat Marko Junkkari ja Tommi Nieminen pitivät mahdollisena, että Nousiainen on voinut ajautua itseään kovempiin piireihin, joiden peliä hän ei hallinnut eikä enää selviytynyt. Marraskuun 8. päivänä julkaistussa jutussa toimittajat luonnehtivat häntä "lupsakaksi supliikkimieheksi". 24. marraskuuta 2021 Helsingin Sanomat kertoi tavoittaneensa Nousiaisen Verbieristä Sveitsistä, ja Nousiainen lensi Suomeen vielä samana iltana.

Syyteneuvottelussa Nousiainen tunnusti syyllistyneensä törkeään veropetokseen, kavaltaneensa varoja Nuorisosäätiöltä ja väärentäneensä säätiön hallituksen pöytäkirjan sekä ottaneensa lahjuksia Leimarakentajat- ja Salpausselän Rakentajat -yhtiöiltä. Törkeä veropetos liittyi siihen, että Nousiainen oli käyttänyt hallinnassaan olleita keskustataustaisia Maaseudun Raittius- ja Sivistystyö- sekä Nuorisotyön Tuki -yhdistyksiä omana bulvaaninaan kiertääkseen veroja muun muassa niin ikään keskustataustaisten TA-Yhtymän ja Joutsen Median osakekaupoista saaduista voitoista.

30. elokuuta 2022 Nousiainen tuomittiin kahdesta törkeästä lahjuksen ottamisesta elinkeinotoiminnassa, kahdesta törkeästä kavalluksesta, törkeästä väärennyksestä ja törkeästä veropetoksesta neljän vuoden ja neljän kuukauden vankeusrangaistukseen, menettämään rikoshyötynä saamansa 2,9 miljoonaa euroa valtiolle ja korvaamaan vahingokorvauksena Nuorisosäätiölle 21,3 miljoonaa euroa sekä muille asianomistajille 9 miljoonaa euroa. Lisäksi Nousiainen menetti sotilasarvonsa.

Lähteet
-------

1. ↑  Hänninen, Jyri: Onko tässä Suomen ennätys? Nuorisosäätiön ex-johtajien rikostutkinnassa takavarikossa jo kymmenien miljoonien omaisuus – mukana kokonainen kerrostalo *yle.fi*. Viitattu 6.11.2021.
2. 1 2 3  Kuka olen? Perttu Nousiaisen kotisivu 2007 (Internet Archive). Viitattu 8.11.2021.
3. 1 2 3 4 5  Marko Junkkari, Tommi Nieminen: Mitä tapahtui Perttu Nousiaiselle?.  *Helsingin Sanomat*, 8.11.2021, s. B 1– B 7. Verkossa digilehden tilaajille.
4. ↑  Nuorisosäätiö aiheuttaa jatkuvasti mainehaittaa keskustalle, Suomenmaa 1.8.2018
5. ↑  LYHYESTI | 23-vuotias Kuopion valtuuston puheenjohtajaksi *Helsingin Sanomat*.  21.1.2003. Viitattu 6.11.2021.
6. ↑  Issakainen, Kari-Pekka ja Patrakka, Jukka: Kuopion ex-päättäjä Perttu Nousiainen Nuorisosäätiökohun ytimessä *Savon Sanomat*.  24.8.2016. Viitattu 6.11.2021.
7. ↑  Liski, Jarno: Nuorisosäätiön johtaja hurjistui kaappausyrityksestä – "Tarkoitus ohjata voittovarat keskustapuolueen lähipiirille" *www.iltalehti.fi*. Viitattu 6.11.2021.
8. ↑  Hänninen, Jyri: Poliisi tutkii, mistä keskustavaikuttajien yhdistyksen rahat tulivat – taustalla osakekaupat Nuorisosäätiön kanssa *yle.fi*. Viitattu 6.11.2021.
9. ↑  Varho, Esko; Hänninen, Jyri ja Liski, Jarno: Vaalirahakohussa ryvettyneellä Nuorisosäätiöllä ja sen johdolla vaiettuja kiinteistöbisneksiä *Yle Uutiset*.  24.8.2016. Viitattu 6.11.2021.
10. ↑  Hänninen, Jyri: Nuorisosäätiön ex-pomo tuomittiin maksamaan miljoonien eurojen vahingonkorvaukset *Yle Uutiset*.  19.8.2021. Viitattu 6.11.2021.
11. ↑  Jyri Hänninen, Nuorisosäätiön ex-johtajille Aki Haarolle ja Perttu Nousiaiselle useita rikossyytteitä, Yle.fi, uutiset 18.11.2021, viitattu 18.11.2021
12. ↑  Hänninen, Jyri: Nuorisosäätiö-sotku levisi Lahden Pelicansiin – liigajoukkue hermostui maakuntalehden uutisesta *yle.fi*. Viitattu 6.11.2021.
13. ↑  Junkkari, Marko & Nieminen, Tommi: Oletko sinä Perttu Nousiainen? *Helsingin Sanomat*.  24.11.2021. Viitattu 24.11.2021.
14. ↑  Junkkari, Marko & Nieminen, Tommi: HS:n Sveitsistä löytämä Nuoriso­säätiön ex-johtaja Perttu Nousiainen palasi myöhään illalla Suomeen, poliisit ottivat Nousiaisen kiinni suoraan koneesta *Helsingin Sanomat*.  24.11.2021. Viitattu 25.11.2021.
15. ↑  Liski, Jarno: Perttu Nousiainen tunnusti – syyttäjä vaatii yli neljää vuotta vankeutta useista rikoksista *www.iltalehti.fi*. Viitattu 23.8.2022.
16. ↑  Pietiläinen, Tuomo: Talousrikokset | Nuorisosäätiön hallituksen entinen puheenjohtaja Perttu Nousiainen tunnusti talousrikoksensa käräjäoikeudessa: "Olen ymmärtänyt" *Helsingin Sanomat*.  23.8.2022. Viitattu 30.8.2022.
17. ↑  Lehtonen, Marko-Oskari: Perttu Nousiainen tuomittiin yli neljäksi vuodeksi vankeuteen *www.iltalehti.fi*. Viitattu 30.8.2022.


|  |  |  |  |
| --- | --- | --- | --- |
| 

| * n
* k
* m
Suomen Keskustanuorten puheenjohtajat |
| --- |
|  |
| 
* Johannes Virolainen (1950–1954)
* Pekka Silvola (1954–1959)
* Heikki Hasu (1960–1964)
* Jouko Loikkanen (1964–1968)
* Markus Onnela (1968–1970)
* Risto Volanen (1970–1974)
* Esko Aho (1974–1980)
* Matti Vanhanen (1980–1983)
* Timo Toropainen (1983–1987)
* Olli Rehn (1987–1989)
* Anu Vehviläinen (1989–1991)
* Olli Riikonen (1991–1995)
* Mikko Alkio (1995–1997)
* Antti Kaikkonen (1997–2001)
* Sami Sulkko (2001–2003)
* Perttu Nousiainen (2003–2005)
* Tuomo Puumala (2005–2009)
* Antti Kurvinen (2009–2013)
* Teppo Säkkinen (2013–2015)
* Hilkka Kemppi (2015–2017)
* Suvi Mäkeläinen (2017–2019)
* Hanna Markkanen (2019–2021)
* Aleksi Sandroos (2022–)

 |

 |